Vissi ekki að eiginkonan myrti börnin
Eiginmaður Megan Huntsman, fertugrar konu frá Utah í Bandaríkjunum sem var fyrr á árinu dæmd í lífstíðarfangelsi fyrir að myrða sex nýfædd börn sín, segist ekki hafa vitað af gjörðum eiginkonu sinnar.
Rannsakendur málsins hafa átt erfitt með að trúa manninum, en hafa þó engin sönnunargögn í höndunum til að ákæra hann. Var því endanlega fallist á það í vikunni að mikil fíkniefnaneysla sem maðurinn var í hafi gert það að verkum að hann vissi ekki hvað var í gangi, og verður hann því ekki ákærður.
Huntsman var í apríl dæmd í lífstíðarfangelsi fyrir að myrða sex nýfædd börn sín. Huntsman var handtekin í fyrra, eftir að líkamsleifar barnanna fundust í kössum í bílskúr þar sem hún bjó áður.
Huntsman gekkst við brotunum í febrúar sl. Að sögn lögreglu átti hún börnin á árunum 1996 til 2006. Hún kæfði þau eða kyrkti strax eftir fæðingu. Þá setti hún þau í plastpoka og pakkaði þeim ofan í kassa á heimili sínu í Pleasent Grove, um 75 km frá Salt Lake City.
Huntsman skildi kassana eftir þegar hún flutti, en það var eiginmaður hennar Darren West sem fann líkin. Huntsman og West voru skilin að borði og sæng á þeim tíma. Líkamsleifar sjöunda barnsins fundust einnig í bílskúrnum, en talið er að það hafi fæðst andvana.
West var faðir barnanna en hann og Huntsman eiga þrjú önnur börn saman. Samkvæmt lögreglu var Huntsman fíkniefnaneytandi og "vildi ekki eiga börnin" sem hún myrti.
West, hefur farið í ítrekaðar yfirheyrslur eftir að upp komst um málið í apríl á síðasta ári en hefur alltaf neitað því að hafa vitað um gjörðir eiginkonu sinnar. Segist hann hafa vitað um nokkur skipti sem eiginkona sín var þunguð á árunum 1996 til 2006, en hún hafi sagt honum að hún hafi misst fóstrin. Hann segist ekki hafa haft hugmynd um hvað hún gerði við þau.
Segir hann þessa fávisku sína hafa stafað af eiturlyfjaneyslu, en hann tók inn kókaín, metamfetamín og maríjúana á hverjum degi þennan áratug áður en hann var sendur í fangelsi fyrir fíkniefnabrot.
"Ég vissi að hún væri ólétt, en ég var í svo miklu rugli og á svo miklum eiturlyfjum að ég vissi ekkert hvað var í gangi," sagði West. Þá sagði verjandi hans í gær að Huntsman hafi falið það frá öllum í kringum sig að hún væri ólétt. Sagði hann West ekki skilja neitt í því sem Huntsman gerði og ekki haft neitt með það að gera.
Eiginmaður Megan Huntsman, fertugrar konu frá Utah í Bandaríkjunum sem var fyrr á árinu dæmd í lífstíðarfangelsi fyrir að myrða sex nýfædd börn sín, segist ekki hafa vitað af gjörðum eiginkonu sinnar.
Rannsakendur málsins hafa átt erfitt með að trúa manninum, en hafa þó engin sönnunargögn í höndunum til að ákæra hann.
Huntsman var í apríl dæmd í lífstíðarfangelsi fyrir að myrða sex nýfædd börn sín.
Huntsman gekkst við brotunum í febrúar sl. Að sögn lögreglu átti hún börnin á árunum 1996 til 2006.
Líkamsleifar sjöunda barnsins fundust einnig í bílskúrnum, en talið er að það hafi fæðst andvana.